Lav et referat af nedenstående tekst:

Tekst:
Der er ankommet en tidlig julegave til Ønskeland i Brovst. Nonprofit organisationen har fået doneret 421.325 kroner fra TrygFonden. Med den knap halve million kroner vil Ønskeland arrangere ugentlig cykeltræning for børn i Jammerbugt Kommune. Målgruppen for projektet er børn, der har det svært, fordi de føler sig ensomme, er overvægtige og ikke går til sport eller anden fysisk aktivitet. I det nye ”Projekt Cykeltur” vil Ønskeland afprøve, om cykling i grupper kan medvirke til at reducere ensomhed, overvægt og inaktivitet blandt børn i 10-14 års alderen. Faste, ugentlige aftaler om cykeltræning skal give børnene, der ikke har kontakt til det etablerede foreningsliv, en mulighed for at deltage i et fællesskab, hvor målet ikke er at være bedst eller at vinde. Træningen afsluttes med en fælles cykeltur til København, hvor de omkring 340 kilometers anstrengelser skal fejres med en tur i Tivoli. Baggrunden for projektet er en undersøgelse fra Jammerbugt Kommune, der viser, at 20 procent af eleverne i 5. klasse føler sig ensomme, og at 23 procent ikke går til sport eller anden fysisk aktivitet. Desuden er omkring 20 procent af børnene i indskolingen og udskolingen overvægtige. - Vi håber, at det fællesskab, der opstår blandt børnene, og de gode oplevelser, som cykeltræning vil give, betyder, at børnene knytter venskaber og får mere mod på at dyrke sport – måske endda i en af de lokale idrætsforeninger. Vi er derfor meget glade for donationen fra TrygFonden og glæder os til at komme i gang med projektet, siger leder af Ønskeland, Anne Madsen Tabor. Julemærkehjemmet Hobro er sparringspartner på projektet, og deltagerne vil blandt andet være børn, der har været på ophold på Julemærkehjemmet, og som har bopæl i Jammerbugt Kommune. Det forventes, at i alt 30 børn og 15 frivillige deltager i projektet i 2019.

Referat:
TrygFonden har doneret 421.325 kroner til Ønskeland. Pengene skal gå til cykeltræning for børn, der føler sig ensomme og er overvægtige.